3.10.2022
MT
Il-Ġurnal Uffiċjali tal-Unjoni Ewropea
L 255/1
II (Atti mhux leġiżlattivi)
FTEHIMIET INTERNAZZJONALI DEĊIŻJONI TAL-KUNSILL (UE) 2022/1664 tal-20 ta’ Settembru 2022 dwar il-konklużjoni f’isem l-Unjoni tal-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 37 tiegħu, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 u l-Artikolu 212(1), flimkien mal-Artikolu 218(6)(a) u t-tieni subparagrafu tal-Artikolu 218(8) tiegħu, Wara li kkunsidra l-proposta konġunta mill-Kummissjoni Ewropea u tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, Wara li kkunsidra l-kunsens tal-Parlament Ewropew (1), Billi: (1)
F’konformità mad-Deċiżjoni tal-Kunsill (UE) 2017/1546 (2), il-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra (“il-Ftehim”), ġie ffirmat fis-7 ta’ Awwissu 2017, u xi wħud mid-dispożizzjonijiet tiegħu qiegħdin jiġu applikat fuq bażi provviżorja skont l-Artikolu 61 tal-Ftehim, sakemm jiħdol fis-seħħ.
(2)
L-objettiv tal-Ftehim huwa li jsaħħaħ il-kooperazzjoni fuq spettru wiesgħa ta’ oqsma ta’ politika, li jinkludu d-drittijiet tal-bniedem, in-nonproliferazzjoni tal-armi tal-qerda massiva, il-ġlieda kontra t-terroriżmu, il-kooperazzjoni dwar kwistjonijiet ekonomiċi u kummerċjali, is-saħħa, l-ambjent, it-tibdil fil-klima, l-enerġija, l-edukazzjoni, il-kultura, ix-xogħol, il-ġestjoni tad-diżastri, is-sajd u l-affarijiet marittimi, it-trasport, il-kooperazzjoni legali u l-ġlieda kontra l-ħasil tal-flus, l-iffinanzjar tat-terroriżmu, il-kriminalità organizzata u l-korruzzjoni.
(3)
Jenħtieġ li l-Ftehim jiġi approvat,
ADOTTA DIN ID-DEĊIŻJONI:
Artikolu 1 Il-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra, huwa b’dan approvat f’isem l-Unjoni (3).
(1) Kunsens tat-18 ta’ April 2018 (għadu ma ġiex ippubblikat fil-Ġurnal Uffiċjali).
(2) Id-Deċiżjoni tal-Kunsill (UE) 2017/1546 tad-29 ta’ Settembru 2016 dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra (ĠU L 237, 15.9.2017, p. 5).
(3) Il-Ftehim ġie ppubblikat f’Il-Ġurnal Uffiċjali tal-Unjoni Ewropea (ĠU L 237, 15.9.2017, p. 7) flimkien mad-Deċiżjoni dwar l-iffirmar u l-applikazzjoni proviżorja tiegħu.